
Du  rakte  mig  din  Haand  og  Hjærtet  med 
da  Haabet  sveg  og  mest  jeg  ene  stod, 
en  saaret  Drømmer  gav  du  Fæste  og  Fred, 
en  Flygtning  uden  Land  den  trygge  Rod. 

Og  straaler  Lys  og  Ungdom  om  min  Sang 
som  over  barske  Fjælde  Solens  Glød, 
det  er  dit  Værk.  — Dig  vier  jeg  den  Klang 
af  Vaar  som  gennem  alle  Skranker  brød. 

DE  BLAA  BJÆRGE 


Jeg  kender  Bjærge  i blaat  og  rimhvidt  Skrud, 
med  bistre  Miner  som  en  trodsig  Gud 
der  staar  ved  Helligdommens  Dør  paa  Vagt 
at  Døgnets  Flok  skal  ikke  se  dens  Pragt. 

I stille  Fred 

de  staar  som  Port  til  Drømmens  Evighed. 

Der  er  der  Ro  ved  Alnaturens  Barm 
som  aldrig  brydes  kan  af  Dagens  Larm, 
der  hviler  Kraften  i sin  egen  Favn 
og  Ødet  stilner  baade  Glæde  og  Savn, 
og  Solens  Glød 

gør  alt  til  Lys  og  ét  af  Liv  og  Død. 

Der  sænker  Længslen  sine  Vinger  ned, 
min  Sjæl  har  der  sit  trygge  Arnested, 
som  Ørnen  fra  sin  kolde  Klippeborg 
der  kan  den  se  paa  Dalens  Fryd  og  Sorg, 
hvor  Dværge  smaa, 

ser  langt  hvis  blot  de  løfter  sig  paa  Taa! 

Der  er  der  godt  at  aande  Støvet  ud 
hvor  Ensomhedens  tavse  milde  Gud 
har  samme  Favn  for  Mus  og  mosset  Sten, 
for  Mandens  Søn  og  Bjærgets  vilde  Ren. 
Der  har  min  Sang 

sin  Rod  og  sidst  jeg  sovner  der  en  Gang. 

SYNG,  SYNG  MINE  SVANER! 


Syng,  syng  mine  Svaner! 

Lad  de  snehvide  Vinger 

bære  Jer  over  alle  Bjærge 

til  de  purpurrøde  Aftenskyers  Æventyrland  1 


Jeg  ligger  i Græsset, 
over  mig  Himlen 
og  Bjærgets  vilde  Violer 
duftende  ved  min  Side  . . . 

Jeg  følger  Jer  Flugt! 

Saaledes  jager  vi  alle 

rastløst  gennem  Livet 

for  at  fange  vore  dybeste  Drømme. 

Geniet  og  Stodderen, 

de  svinder 

mod  den  samme  Aftenrødme. 

Og  over  os  alle 

blaaner  den  samme  Himmel 

med  Livet  og  Døden  i sin  Favn. 

Nævnede  min  Tanke 
Dødens  Navn? 

Eller  var  det  blot  Aftenbrisen 

der  jager  Dagen  foran  sig  mod  Havet, 

som  tonede  i min  Sjæl? 

Hele  Naturen  tier, 

og  Natten  vandrer 

med  en  mild  Søvn  ved  sin  Side 

over  Jorden. 

Se  Blomsterne  lukker  deres  Blade! 

Syng,  syng  mine  Svaner 

saa  længe  de  snehvide  Vinger 

bærer  Jer  over  alle  Bjærge 

mod  de  purpurrøde  Aftenskyers  Æventyrland! 

I SOLGLØD  STRAALER  TIND  VED  TIND 


I Solglød  straaler  Tind  ved  Tind 
i høj  og  hellig  Ro. 

Smaaskygger  flagrer  for  en  sagte  Vind 
om  Myr  og  Mo, 

dog  Luften  er  saa  klar  som  stod  den  stille. 

Kun  Bækkens  Kluk 

og  Elvens  Suk, 

en  enkel  Hjejletrille 

sig  smyger  gennem  denne  dybe  Fred, 

en  Draabe  af  Liv  i Himlens  øde  Hvælv. 

Snart  kommer  Natten  selv  . . . 

og  alt  forgaar  i Evighed. 

NAT 


Den  lysende  Dagmoder  svandt  i sin  Seng. 

Med  Sølvkronen  lagt  om  sit  Haar 

gaar  den  hellige  Nat  over  Himmelens  Eng, 

og  Havet  og  Jorden  stirrer 

med  Taushedens  Glød,  hvor  hun  gaar. 

Hver  Stjerneblomst  varsomt  hun  vækker  op 
som  vented  i Knop, 

hvert  Smaaliv  som  længtes  faar  Lysets  Magt, 
en  lydløs  Vagt 

af  Drømme  og  Ord  vi  aldrig  fik  sagt 
straaler  over  Højfjældets  Top! 

O,  varsomme  Moder,  din  milde  Glans 
siger  mere  end  Døgnlivets  Glød. 

En  Evighed  fødes  som  aldrig  vi  saa 
da  vi  ønsked  de  nærmeste  Højder  at  naa, 
og  drager  os  bort  mod  det  blaa, 
hvor  Altet  og  Drømmene  knytter  en  Krans 
af  Kaos  og  Liv  og  Død! 


SK 

HØST 


Nu  er  det  Høst  og  Himlen  graa 
om  Hav  og  Land. 

Kun  Revlens  Brænding  bræmmer  hvidt 
den  barske  Strand. 

Det  hviner  koldt  om  Klit  og  Høj 
og  Heden  staar 

som  dunkel  Grav  der  gemmer  paa 
den  gyldne  Vaar. 

Saa  gaadedunkel,  drømmetung 
og  dog  saa  mild, 

den  skælver  som  den  stemte  Streng 
for  Skyggers  Spil. 

Og  Havets  lange  Længselskvad 
langs  stormbarsk  Kyst, 
nu  hvisker  hver  en  lille  Lyng 
paa  Hedens  Bryst. 

En  tusindstemmig,  savntung  Sang 
til  Solens  Gud. 

Vor  Folkesjæl  i Lænker  lagt, 
som  længes  ud! 

DEN  ENSOMME  0 


Mellem  de  blaanende  Bjærge 
blinker  en  enlig  Sø, 
lys  og  dyb  som  et  længselsfuldt  Blik, 
der  ligger  en  skovkranset  0. 

Svaneøen  der  svømmer 
i Solens  ravgyldne  Væld, 
tavs  og  dunkel  i Dagens  Lys, 
men  drømmesvanger  mod  Kvæld. 

Naar  Jøklerne  brænder  som  Blod  i Vest 
og  blænder  den  stille  Sø, 
da  fyldes  Luften  af  Svanesang,  — 
da  synger  den  tause  0. 

Den  synger  ud  sin  ensomme  Drøm, 
det  er  som  et  tonende  Væld 
strømmede  op  fra  et  Urtidsdyb 
ud  i den  skumrende  Kvæld. 

Alt  lytter  i Drøm  indtil  Dagen  forgaar 
i dæmrende  Evighed  . . . 

For  det  er  Pan,  som  synger  en  Sang 
om  det  sidste  hellige  Sted. 

SOMMERBLÆST 


Vind,  sommerlig  Vind, 
al  Verden  straaler  og  ler! 

Straaene  bøjer  sig  ud  og  ind, 
de  hvisker 
og  tisker: 

Kom  her,  kom  her,  kom  her! 

Og  Vinden  suser  med  Sang  forbi: 

Dirrindi,  dirrindi, 

hvor  Verden  er  skøn  for  den  Fri! 

I Dag  over  Nordens  dystre  Strand 
i Morgen  gaar  Vejen  til  Palmens  Land, 
nu  over  Hav  og  nu  over  Tind 
i Regn  eller  Sol! 

Den  tordnende  Brænding  jeg  bærer  ind 
og  vugger  den  bly  Viol. 

Dirrindi,  dirrindi, 

hvor  Verden  er  skøn  for  den  Fri! 

Og  Ekko  toner  langt  over  Land, 
det  synger 
og  klinger 

og  suser  fra  Fjæld  til  Strand: 

»Tungt  er  at  sidde  paa  samme  Sted, 
se  dog  at  bringe  mit  Frøkorn  med, 
hvad  ikke  vi  gamle  har  evnet  at  naa 
er  altid  en  Trøst  at  det  lykkes  de  Smaa,« 
sukker  hvert  Straa, 
til  Vinden  er  bort’  i det  Blaa! 

MORGEN 


Snart  stiger  Sol  fra  Søens  Favn 
og  Søvnens  milde  Trøst 
og  tænder  højt  en  hellig  Bavn 
paa  Himlens  Port  i Øst. 

Men  endnu  Morgenstjernen  staar 
saa  stille  paa  sin  Vagt, 
skønt  frem  paa  Himlen  Gryet  gaar 
i gylden  Farvepragt. 

Naar  Lyset  slukker  Gryets  Glød 
den  gaar  med  Undren  hjem. 

Da  græder  Dug  i Dalens  Skød 
skønt  Dagen  kører  frem. 

JØKELELVEN 


Hvor  Jøklerne  høj  nes  mod  Himlens  Hvælv 
den  fødtes  som  Bæk  og  der  blev  den  til  Elv. 

Vulkanerne  smælted  den  hvide  Sne, 
den  voksed  sig  stor  og  blev  prægtig  at  se. 


Gennem  stenhaarde  Bjærge  den  grov  sig  en  Gang, 
stærk  gennem  Kamp  blev  dens  susende  Sang. 

Saa  faldt  den  en  Dag  i Dalen  ned, 

mod  Havet,  mod  Havet  den  hasted  af  Sted. 

Den  kom  som  en  Livsstrøm  fra  Landets  Bryst 
med  Ungdom  og  Kraft  saa  alt  andet  blev  tyst. 


De  hjemlige  Bække  som  hørte  dens  Klang 
klukkede  arrigt:  det  kalder  man  Sang! 

Men  Dalen  lytted  fra  Hav  til  Hede, 
da  blev  de  alle  for  Alvor  vrede! 

»Dens  Sang  er  jo  kendt!«  haaned  Kilden  i Haven. 
»Den  har  lært  den  af  mig«,  gurgled  Mergelgraven. 

»Den  Tølper  som  pranger  med  fremmede  Fjær, 
bør  ties  i Hjel«,  sa’  et  kritisk  Kjær. 

Men  Jøkelelven  den  vælded  sin  Vej 
uden  Rast  mod  Havet,  den  hørte  dem  ej. 

FLYVENDE  ØRN 


Højt  over  Landet  og  Havet  og  Byerne, 
himmelvidt  strækkende  Vingerne  ud, 
badet  i Sol  og  omsuset  af  Skyerne 
Solørnen  flyver  der,  stærk  som  en  Gud! 

Ensom  med  kongeligt  Blik  under  Brynene, 
bort  over  Hav  som  den  jagende  Vind 
stævner  den  Hersker  af  Luften  og  Lynene, 
længst  til  den  fjerneste  højeste  Tind. 

Langsomt  den  svinder,  den  lynbetvingende. 
Længslerne  bruser  igennem  mit  Sind: 

Lær  du  min  Tanke  den  evigt  foryngende 
Ensomhedsflugt  mod  den  højeste  Tind! 

AFTENSTEMNING 


Nu  rødmer  det  mægtige  Fonnefjæld 
som  Fakkel  i Aftenskæret. 

Hele  Bygden  blaaner  mod  Kvæld, 
det  blinker  fra  Elven  og  Kjæret. 

Hesten  staar  stille  i Liens  Læ 
og  Koen  sover  i Engen, 

Faarene  drives  i Flokke  ned 
fra  Fjældet  af  Hyrdedrengen. 

Bjælderne  klinger  i Kvældens  Ro, 
til  Klangen  dør  i det  Fjerne  . . . 
Over  Bjærgets  blændende  Top 
blinker  den  første  Stjerne. 

Da  er  det  Tid  at  tage  hjem,  — 
tryg  er  ej  Natten  den  sorte. 

Der  skrider  saa  meget  skummelt  frem 
fra  Skumringens  aabne  Porte. 

JUL 


Snehvide  Bjærge  mod  Himmelen  havgrøn  og  klar, 
højrøde  Skyer  i Vest  der  hvor  Solen  gaar  ned. 

Landet  der  bærer  sit  Lysskrud  fra  Dagen  som  var, 
ligner  et  svindende  Drømsyn  af  Skønhed  og  Fred. 
Skumringen  dunkelblaa  strømmer  fra  Østen  som  Elv 
farver  hver  blændende  Aas  med  en  dybere  Tone, 
trækker  et  mørkdiset  Tæppe  for  Himmelens  Hvælv, 
tier  og  venter, 
til  Natguden  henter 

de  flagrende  Nordlys  og  Stjerner  i straalende  Krone  I 

Saa  højtidsstille  er  Hav  og  Jord 
som  et  Hjærte  i Fryd  der  er  større  end  Ord, 
og  Hvælvet  er  tavst  som  et  helligt  Hus 
hvor  Herrens  Alter  staar. 

Kun  Vindene  toner  som  dæmpet  og  dvælende  Orgelbrus 
sit  Fadervor. 

Saa  folder  Himlen  de  Festblus  ud, 
de  flagrende  Nordlys  som  Offerrøg  stiger, 
i blændende  Farver  de  bølger  og  viger, 
brænder  og  straaler  som  Tanker  der  higer 
at  enes  med  Livets  og  Lysets  Gud! 

Og  Stjernerne  tændes  i stille  Fred, 
med  Salighedsglans 

de  ser  gennem  Farvernes  flagrende  Dans, 
og  blinker  som  Engleøjne  ned 
i alle  de  længtende  Hjærter, 
de  lyser  som  klare  Kærter 
fra  Paradis  Herlighed. 

II 

Fra  alle  de  lave  Hytter 
der  stiger  en  Julesang, 
jeg  mindes  halvt  som  i Drømme 
dens  enkle  og  rene  Klang: 

Vi  er  kun  et  Fnug  i Rummet, 
et  flagrende  Blus  som  dør, 
vi  lyser  en  stakket  Time 
som  andre  har  gjort  det  før. 

Men  Herren  vor  gode  Hyrde 
har  givet  os  Skær  af  sin  Aand 
han  værner  hver  mindste  Støvfnug 
og  holder  det  i sin  Haand. 

Saa  sover  de  lave  Hytter 
trygt  i Sneviddens  Fred. 

De  store  rolige  Stjerner 
stirrer  som  Vagtblus  ned. 

MOD  NAT 


Bag  ved  Vestens  Bjærge  svinder 
blodrød  Aftenglans. 

Skodden  tættes.  Skumring  rinder. 
Skygger  spiller  op  til  Dans. 

Lydløst  glider  fra  det  Fjerne 
frem  den  mørke  Nat. 

Kun  en  enkel  stille  Stjerne 
i en  Vaage  spejles  mat. 

Jeg  vil  trodse  tunge  Drømme, 
tro  dens  milde  Skin 
over  dybe  aabne  Strømme  . . . 
Ak,  den  svandt  i Nat  og  Vind! 

BRISEN 


»Og  huttitu  og  huttitu, 
se  her  er  jeg  igen!« 

Velkommen  Brise  være  du, 
men  hvor  gaar  Reisen  hen? 

»Fra  Bølgesang  jeg  bringer  Klang 
og  Brus  til  Fjæld  og  Dal, 
der  bor  en  Trold  saa  klam  og  kold 
som  kildre  lidt  jeg  skal!« 

Lad  gaa  den  Trold  saa  klam  og  kold, 
den  kan  ej  synges  varm! 

Men  bring  den  Sang  og  Bølgeklang 
til  hendes  unge  Barm! 

Smyg  Klangen  ind  i Sjæl  og  Sind, 
og  sig:  Jeg  kommen  er 
fra  Havet  ud’  at  bringe  Bud 
fra  en  som  har  dig  kær! 

Han  ser  dig  fast  og  frejdigt  staa 
som  Fjældet  i din  Tro, 
skønt  han  er  selv  som  Bølgen  blaa 
og  Blæsten  uden  Ro! 

RØGTERDRENGENS  VISE 


Af  »Solrftn  og  hendes  Bejlere". 

Det  var  han  Siggi  fra  Sælingsgaard, 

— Hej  hop  og  ho!  — 

Han  vogtede  sin  Malkefaar, 

— Hej  hop  og  ho!  — 
i Trangedalen  hvor  Trold  er  set, 
nu  skal  I høre  hvad  der  er  sket, 

— Hej  hop  og  ho!  — 

Da  Siggi  gik  der  en  Søndagskvæld, 

— Tram  tara  ram!  — 
der  kom  en  Trold  ud  fra  Tindefjæld, 

— Tram  tara  ram!  — 
den  kom  med  Hoste  og  Hark  og  Snøft, 
dens  Kæft  var  stor  som  Almannakløft! 
— Tram  tara  ram! 

»En  Hyrdesteg  den  skal  smage  mig! 

— Nam,  nam,  nam,  nam!  — 

Hvor  er  du  Knægt  jeg  vil  æde  dig? 

— Nam,  nam,  nam,  nam!« 

Den  stamped  haardt  og  den  snapped  Vejr 
»Du  slipper  ikke  skønt  blind  jeg  er! 

— Nam  nam  nam  nam!« 

Og  Trolden  famled  og  Trolden  slog. 

— Hu  hah,  uh  ha! 

Og  Siggi  flygted  det  sølle  Skrog! 

— Hu  ha,  uh  ha!  — 

Men  han  blev  snuppet  og  han  blev  ædt 
og  siden  er  han  vel  aldrig  set. 

— Huh  ha,  uh  ha!  — 

DANSEN  OMKRING  NYTAARSBAALET 

Af  „Solriln  og  hendes  Bejlere*. 


Lad  os  danse  Aaret  ud, 
Aft’nen  klar  og  lang! 

Hør  fra  alle  Høje 
Huldrefolkets  Sang: 

Stjerneglans , Straaledans 
over  Dal  og  Strand! 
Himlen  hvælver  Højtid  om 
vort  herlige  Land! 

Lad  os  danse  Aaret  ud, 
alt  som  skønt  det  gav, 
lyser  gennem  Livet 
som  Luer  ved  dets  Grav. 

Stjerneglans,  Straaledans 
over  Dal  og  Strand! 
Himlen  hvælver  Højtid  om 
vort  herlige  Land! 

Lad  os  danse  Aaret  ud 
ind  det  nye  gaar, 
unge  Ønsker  straaler 
om  dets  gyldne  Haar! 

Stjerneglans,  Straaledans 
over  Dal  og  Strand! 
Himlen  hvælver  Højtid  om 
vort  herlige  Land! 

Lad  os  danse  Aaret  ind 
og  med  Flammedaab 
døber  vi  dets  Drømme, 
døber  vi  dets  Haab! 

Stjerneglans,  Straaledans 
over  Dal  og  Strand! 
Himlen  hvælver  Højtid  om 
vort  herlige  Land! 

RAVNE  I NATTEN 


Se,  Sol  gik  ned  og  Dagens  Farver  døde, 
som  Regn  af  Blod  de  svandt  i Nattens  Blaanen. 
Snart  ligger  Vidden  endeløs  og  øde 
og  uden  Lyd  i Mørkets  tunge  Daanen. 

Her  synger  ingen  Solsort  En  til  Glæde, 
kun  sorte  Ravne  flagrer  gennem  Mulmet 
og  skriger  hæst  og  haanligt  ud  sin  Vrede 
mod  Himlens  Glød  som  fjernt  i Vesten  ulmed. 

Jeg  lytter  angst.  Det  er  mig  som  jeg  mødte 
et  Aandetog  i Dødens  mørke  Rige, 
af  dem  som  kun  til  Kval  og  Skam  blev  fødte, 
som  kunde  sejre  men  blev  nødt’  at  vige. 

De  raaber  ud  sit  Had,  de  dømte  Døde, 
mod  ham  som  Skæbnens  blinde  Lov  har  givet. 
Saa  drukner  deres  Skrig  ...  og  alt  er  øde 
isnende  koldt  og  tavst  — som  selve  Livet. 

LYKKELAND 


Bag  ved  de  fjerneste  Bjærges  Rand 
og  de  højeste  Jøkler  er  Lykkeland. 

Over  det  flammer  en  Farvekrans 
som  ødslede  Solen  der  al  sin  Glans. 

Saa  mange  der  saa  i den  Solglans  ind 
er  gaaet  baade  fra  Sans  og  Sind. 

Men  søger  en  Drømmer  at  drage  derop. 

Gud  naade  hans  Sjæl  og  hans  syndige  Krop! 

For  Bjærgenes  Furier  følger  den  Mand 
som  vover  at  drage  til  Lykkeland. 

Og  de  er  alt  mange  som  drog  derhen, 
dog  kender  man  ingen  som  kom  igen. 

Bag  ved  de  fjerneste  Bjærges  Rand 
lokker  det  solgyldne  Lykkeland! 

OP  MOD  HØJFJÆLDETS  TIND 


Op  mod  Højfjældets  Tind,  op  mod  Højfjældets  Tind, 
der  hvor  Himlen  er  nærmest  vor  Jord, 
der  hvor  Ørnene  svæver  i solmættet  Vind 
til  de  svinder  mod  Havet  i Nord! 

Der  hvor  ingen  har  traadt  og  hvor  alt  er  saa  frit 
som  ved  Evighedsmorgenens  Port, 
den  Gang  Herren  var  glad  ved  at  se  over  sit, 
og  han  saa  det  var  herligt  og  stort. 

Drik  der  Styrke,  min  Sjæl,  i den  solmætte  Vind, 
lær  at  se  over  Dalboens  Land 
uden  Svimmelheds  Angst  fra  den  tindrende  Tind, 
ved  de  truende  Afgrundes  Rand! 


46 


Lær  at  se:  Kun  fra  Højden  det  store  er  stort 
og  det  stimlende  Kravl  viskes  ud 
medens  Højtinden  gløder  mod  Himmelens  Port 
som  en  Hymne  til  Livet  og  Gud! 


* 

V 


BARNDOM 


Jeg  mindes  et  Hus  ved  Havet  derude, 

under  Højfjældets  Rødder  med  Klipper  til  Hegn, 

en  hvidmalet  Gavl  og  en  glitrende  Rude 

som  gløded  i Sol  og  blev  dugget  i Regn; 

det  var  hærget  af  Ælde  og  havbarske  Vinde, 

jeg  har  hørt  i min  Vugge  den  æggende  Klang 

af  Bølger  i Storm,  og  jeg  ejer  derinde 

den  Ungdom  hvis  Drøm  blev  mig  Kilde  til  Sang: 

Hvad  vi  elsker  som  Mænd  bliver  afbleget  Minde, 

kun  evig  den  Lykke  vi  følte  den  Gang! 

Snehvide  Bjærge  mod  Himlen  sig  hæved, 

Havet  laa  spejlglat  og  stirred  derop, 

Højt  over  Tindene  Havørnen  svæved, 

Havmaagen  skreg  over  Bølgernes  Top. 
Drømmende  laa  jeg  og  længtes  at  følge 


48 


langt  med  til  Skyernes  solrøde  Brand, 
hurtigt  som  Falk  over  Bjærg  og  Bølge, 
bort  til  den  lokkende  Æventyrstrand ; 
vidste  dog  Skuffelsen  værdigt  at  dølge: 

Vingerne  faar  jeg  nok  engang  som  Mand! 

Langt  har  jeg  vandret  fra  Hjemlandets  Hytte, 
Hav  saa  jeg  slynges  om  rigere  Jord, 
dog  kan  jeg  sidde  daglangt  og  lytte 
drømmebesværget  til  Mindernes  Kor. 

Vel  kan  det  blegne,  vel  kan  det  svinde 
i Verdens  Larm  som  en  spinkel  Klang, 
men  hører  jeg  Bruset  af  Bølger  og  Vinde 
bløder  mit  Hjærte  i længtende  Sang: 

Hvad  vi  elsker  som  Mænd  bliver  afbleget  Minde, 
kun  evig  den  Lykke  vi  følte  den  Gang! 


4 

hy.inois  usRAK 


MIN  SANG  FOR  DIG  — 


Min  Sang  for  dig,  min  Sang  for  dig 
mit  dyre  Fædreland! 

Den  tone  over  Bygd  og  By 
som  Bølger  mod  din  Strand! 

Du  hørte  bedre  Harpespil, 
du  hørte  større  Digt,  — 
men  den  som  gav  sin  Sjæl  i Sang 
har  Sangers  Ret  og  Pligt. 

Og  gaar  end  Vejen  vidt  fra  dig 
min  Vej  er  altid  din. 

Jeg  bærer  i mit  Bryst  din  Glød 

og  barske  Stormes  Hvin, 

som  Livets  Kilde  fra  din  Favn 

jeg  fik  mit  Hjærteblod, 

min  Tro,  mit  Haab,  hvert  Tankeglimt 

har  i din  Muldjord  Rod. 

Din  Saga  er  det  Æventyr 
min  Ungdom  til  mig  gav, 
din  Fremtid  er  min  faste  Tro 
som  trodser  Død  og  Grav. 

Skal  Folkets  Værk  end  vejres  bort 
jeg  ved  at  du  vil  staa 
for  evigt  stolt  og  herskerhøj 
mod  Himlen  gyldenblaa. 

Du  vendte  Barnets  Blik  mod  det 

som  blænder  fjernt  og  stort, 

og  biir  min  Daad  kun  Drøm  og  Ord 

som  dør  og  vejres  bort, 

du  føder  dem  der  synger  Sejr 

og  Solskin  paa  din  Vej!  — 

Men  ingen  kan  dog  elske  dig 
mer  inderligt  end  jeg. 

DET  ISLANDSKE  FOLK 


Flyv  Ravne  højt  fra  Valhals  Væg  og  sig  hvad  I fandt 

og  saa, 

I Hugin  og  Munin  som  husker  vort  Land,  da  i Havet 

det  ukendt  laa, 

og  fulgte  hvert  Sagn  som  Saga  skrev  imellem  de 

Bjærge  blaa. 


Har  Islands  Folk  ej  sin  Frihed  købt  for  Handling  og 

Hjærteblod, 

og  fandt  I en  mere  trofast  Vagt  om  Sproget  og 

Stammens  Rod 

hos  andre  Folk,  og  i Farens  Stund  et  fastere  større 

Mod? 

Man  haaner  vor  Ret,  man  haaner  vor  Tro  og  Haab, 

da  vi  regnes  for  smaa, 
man  hundser  vor  Kamp  for  den  gamle  Arv  vore  Børn 

skal  udelt  faa 

saa  længe  vort  Sprog  har  Klang  og  Kraft,  saa  længe 

vort  Hjerte  kan  slaa. 


Men  kendte  man  blot  hvad  vi  kæmped  mod  og  hvad 

vi  i Løndom  led 

og  kunde  de  Stene  faa  Røst  til  Sang  hvor  over  vor 

Vandring  skred, 

det  blev  en  Hymne  til  Herren  om  den  tapreste 

Trofasthed. 


De  store  der  sidder  højt  til  Hest  paa  Herskerens 

stolte  Vis 

kan  høre  fra  Trommer  og  Pauker  og  tusinde 

Stemmer  sin  Pris, 

men  taus  er  den  Kamp  som  et  fattigt  Folk  maa 

kæmpe  mod  Ild  og  Is. 

Men  kæmpe  i Armod  en  ensom  Kamp  og  eje  dog 

Raad  og  Trang 

til  et  Evighedsværk  som  fast  vil  staa  under  Tidernes 

vekslende  Gang, 

er  det  ikke  Adel  og  Adelsmod,  — saa  spot  kun  min 

simple  Sang. 


At  værne  hvad  en  Gang  Stammens  var,  men  de  andre 

har  ødt  og  glemt, 

og  øge  det  til  en  Skat  af  Guld  de  mønter  saa  tidt  og 

nemt, 

fortjener  detmaaske  ej  anden  Tak  end  Narreklokkernes 

Klemt? 


Skal  Broderen  tvinges  og  haanes  som  den  ædleste 

Arv  til  os  bar? 

I Sveer,  Daner  og  Nordmænd,  I skylder  mig  alle 

Svar. 

Dog  spørger  I maaske  hvad  vi  er  — 1 ved  jo  godt 

hvad  vi  var. 

Flyv  Ravne  højt  fra  Valhals  Væg  og  sig  hvad  I fandt 

og  saa: 

End  ligger  Island  i Havet  saa  højt  og  stolt  som  det  laa, 
og  endnu  er  Slægten  den  samme  imellem  de  Bjærge 

blaa! 


End  lever  i Folkets  Hjærte  en  ung  og  ædel  Trang, 
og  endnu  er  Sprogets  Kilde  saa  ren  som  da  først  den 

sprang 

og  kan  sig  løfte  mod  Himlen  højt  i Sagn  og  i vaarfrisk 

Sang. 


Det  gror  trods  Mørke  og  Kulde  vort  golde  hærgede 

Land, 

der  glimter  en  Drøm  i Øjet  hos  hver  en  Pige  og  Mand,  — 
og  faar  vi  en  Plads  i Solen,  da  se  hvad  vi  endnu  kan! 

VAAR 


O,  Lys  og  Vaarduft  og  lette  Emme 
og  Lærkejubel  og  Bølgegny! 

Vi  stemmer  i med  vor  unge  Stemme: 
Vær  atter  hilset,  vel  mødt  paany! 

Og  har  vi  sovet  og  sov  vi  længe, 
trods  sorte  Nætter  og  Vinternød 
de  klinger  endnu  de  unge  Strenge 
og  endnu  værner  vi  Slægtens  Glød. 

Er  Nuet  endnu  i Nat  begravet 
den  Nat  kan  jages  for  Sol  og  Vind, 
og  vi  kan  slænge  som  Støv  i Havet 
vor  Stodderdragt  og  vort  Trællesind 

Lad  vælde  Sol  over  Vinterlandet 
og  Vaaren  grønnes  i Muld  og  Sind! 

Vort  Haab  er  evigt  og  aldrig  strandet 
og  ungt  vort  Mod  som  den  friske  Vind ! 

Saa  vist  som  Kulden  for  Vaar  maa  vige 
og  Vinden  suser  som  Foraarstolk, 
maa  snart  en  Hymne  mod  Himlen  stige, 
en  Hjærtets  Sang  fra  et  vaagnet  Folk! 


STEINGRIMUR  TH0RSTE1NSS0N 


In  memoriam. 

Saa  kaldtes  du  til  de  Kyster  hvorfra  der  ej  bringes  Bud,  — 
de  blaaned  i dine  Drømme  i Længslernes  Purpurskrud,  — 
der  samles  du  nu  med  de  store  og  gode  hos  Livets  Gud. 

De  hilser  dig  som  en  Broder  som  højest  du  troed  paa, 
hine  der  evigt  lyser  som  Stjerner  fra  Mindets  Blaa, 
skønt  jordiske  Snobber  glemmer  en  Sanger  der  sang  for  de  faa! 

Nu  kaldes  du  for  hans  Aasyn  som  over  os  alle  staar, 
den  evige  Dommer  som  gransker  Sjælenes  Veje  og  Kaar, 
ham  som  os  løfter  mod  Lyset  eller  langt  ned  i Dybet  os  slaar! 

Der  kommer  du  uden  Rædsel  for  Kerubens  Flammesværd, 
du  krænked  ej  hellige  Love,  du  ofred  ej  Sjælens  Værd, 
for  Døgnets  visnende  Lavrbær,  uden  Dadel  var  al  din  Færd. 

Du  gav  fra  et  ædelt  Hjærte,  du  grov  ej  dit  Pund  i Jord, 
Grøden  er  sjældent  rig  og  karrigt  er  Landet  mod  Nord, 
men  hvor  du  gik  er  der  Vaarduft  og  syngende  Svanekor! 

Og  Herren  som  ser  i dit  Hjærte  aabner  sit  evige  Land, 

Elysions  duftende  Sletter  gløder  i Solens  Brand 

og  byder  sin  dugfriske  Lykke  til  en  Drømmer  og  ædel  Mand. 

Da  vender  du  rolig  dit  Øje  mod  Island  for  sidste  Gang, 
ved  Evighedsporten  bruser  imod  dig  en  salig  Klang: 

Det  er  hele  dit  Folk  som  synger  til  Afsked  din  egen  Sang! 


& 

RASMUS  RASK 


Du  Sjæl  af  Ild,  som  i vort  Maal 
gød  Ungdomskraft  og  Fortidsklang, 
saa  rent  som  Guld  og  stærkt  som  Staal 
det  steg  paany 
som  Væld  mod  Sky 
i Sagner  og  i Sang. 

Dig  glemmer  ingen  islandsk  Mand 
og  altid  vil  dit  Minde  staa 
som  Solglød  om  vort  unge  Land 
mod  Evighedens  Himmel  dyb  og  blaa. 

Vort  Folk  var  træt,  vort  Folk  var  glemt 
af  Frænder  baade  i Syd  og  Nord. 

Men  du  fik  rustne  Strenge  stemt, 

der  steg  et  Kor 
af  Haab  som  gror 
fremtryllet  af  dit  Ord. 

Du  tændte  Lys  som  blev  til  Bavn 
der  brænder  klart  og  varmt  mod  Nord, 
thi  straaler  først  og  fremst  dit  Navn 
i Folkets  Sjæl  vor  ædle  danske  Bror. 

Vort  Sind  har  Dybder.  Gemt  er  gemt 
og  gjort  kan  nødigt  stødes  om; 
og  endnu  har  ej  Island  glemt: 

Fæ  kan  dø 

og  Frænder  dø 

men  aldrig  Daadens  Dom. 

Thi  husker  vi  din  ædle  Aand 
trods  al  vor  Strid  om  smaat  og  stort. 
Din  store  Daad  skal  binde  Baand 
af  Broderskab  imellem  dit  og  vort! 


* 

HAVET  ER  VOR  MODER  — 


Havet  er  vor  Moder,  ad  Havets  vilde  Veje 
Vikingesnekkerne  søgte  mod  vort  Land. 

Fjærn  som  en  Drøm  laa  dets  fjældhøje  Strand, 
men  Fædrene  de  vidste: 

Lad  bære  eller  briste, 

for  dyrt  man  aldrig  køber  sit  dyreste  Eje 

selv  Døden  tør  man  vove  for  sin  Frihed  og  sit  Land! 


Havet  avler  Styrke,  Havet  avler  Mod, 

Havet  lærer  Kamp  mod  alle  Magter  og  Guder, 
naar  Stormene  tuder 
om  de  skrøbelige  Skuder 
og  Faren  kommer  rullende  i Bølger  og  Brod, 
da  gælder  det  kun  rolig  ved  Boret  at  staa, 
uden  Bædsel  for  sin  egen  Død  gaa  paa! 

Havet  er  vor  Moder,  af  Havet  skal  vi  lære 
at  hærde  vore  Tanker  og  Mod! 

Fremtidens  Snekker  os  fremad  vil  bære, 
til  Frihed  og  Ære, 

hvis  Stammen  bliver  stærk  som  dens  Rod. 
Kursen  til  det  Maal  gaar  ad  Havets  vilde  Veje, 
vid  det  du  islanske  Mand! 

For  dyrt  man  aldrig  køber  sit  dyreste  Eje 
selv  Døden  tør  man  vove  for  sin  Fremtid  og  sit  Land ! 

BØN 


Vor  Gud  som  fra  vor  første  Tid 
og  frem  til  denne  sidste  Dag, 
har  skærmet  Folkets  Aand  og  Id 
trods  onde  Kaar  og  haarde  Slag, 
vor  Gud  som  elsker  alle  Smaa: 
Lad  Island  gennem  Tiden  staa! 

Du  saa  vor  Kamp  mod  Ild  og  Is, 
mod  Uret  her  og  Misbrug  der, 
du  tugted  os  med  tunge  Ris 
men  trøsted  os  og  var  os  nær 
da  andre  havde  brudt  hver  Bro, 
du  bygged  nye  af  Haab  og  Tro. 

Da  Landets  Frihed  faldt  i Val 
hvor  før  dets  bedste  Sønner  laa, 
du  sendte  Trøst  til  Sorgens  Dal 
i Sang  som  aldrig  kan  forgaa. 

Den  Kraft  som  havde  svunget  Sværd 
fik  Sjælens  Magt  og  Kunstens  Værd. 

Og  nu  da  Gry  paany  er  tændt 
og  Nattens  Skygger  rinder  ud, 
mod  Himlen  er  vort  Hjærte  vendt, 
o hør  vor  Bøn  vor  stærke  Gud, 
som  dømmer  store,  styrker  smaa: 
Lad  Island  gennem  Tiden  staa! 


III 


I 


JUBEL 


Ja  du  er  min,  ja  du  er  min! 

Min  Dag  har  Lød  som  gylden  Vin, 
det  jubler  I min  Sjæl  og  Sang 
af  Solens  Glød  og  Blodets  Klang! 

Jeg  breder  mine  Arme  ud 
saa  ung  og  stærk  som  Vaarens  Gud: 
Kom  Savn  og  Kamp,  kom  Sorg  og  Nød, 
kom  selv  du  store  mørke  Død! 

Jer  Magt  er  brudt,  for  alt  hvad  er 
har  unge  Drømmes  Rosaskær, 
saa  hvis  jeg  jeg  skulde  dø  i Dag 
jeg  dør  til  Festens  Kymbalslag. 

Saa  jubl  min  unge  Sjæl  i Sang, 
læg  Sejrens  Toner  i dens  Klang, 
og  Dagens  gyldne  Druevin  — 
for  du  er  min,  ja  evigt  min! 

ANGST 


Havstormen  bærer  Bruset 
fra  Bølgerne  til  os  op, 
og  Skyerne  flagrer  som  Fugle 
over  Fyrrenes  svajende  Top. 


Derude  kanske  der  kæmpes 
en  Kamp  mellem  Liv  og  Død  . . . 
Men  her  er  det  godt  at  hvile 
med  Hovedet  gemt  i dit  Skød. 

Ja,  her  er  det  godt  at  hvile, 
din  Haand  er  saa  fast  og  god, 
dit  Blik  er  som  lægende  Balsam 
for  bristende  Tro  og  Mod. 

Jeg  vilde  saa  gerne  glemme 
og  glædes  ved  Arnens  Fred  . . . 
Men  kære,  jeg  hører  Havet 
og  mit  Hjærte  skælver  derved. 

I HØSTTIDEN 


Saa  høstmørk  ruger  Natten  over  Havets  dystre  Flade, 
fra  Himlens  Sluser  vælder  Skumring  over  Mark  og  Sti, 
og  Vinden  jager  tungt  af  Sted  med  Favnen  fuld  af  Blade 
og  frostkold  er  dens  Latter:  Nu  er  Glædens  Tid  forbi! 

Dog  frygter  jeg  den  ikke  mer,  lad  koldt  og  haardt  den  hvine, 
lad  komme  Høst  og  Bølger  larme  mod  den  nøgne  Kyst! 

Jeg  holder  dine  bløde  tætte  Hænder  fast  i mine, 

mit  Hoved  trygt  jeg  læner  mod  dit  ungdomsvarme  Bryst. 

Vel  kender  jeg  at  til  os  alle  en  Gang  Kaldet  kommer, 
men  kommer  det,  det  skiller  ikke  vore  Hænder  ad. 

I dine  Øjne  møder  jeg  en  ung  og  evig  Sommer, 
jeg  elsker  dig,  og  føler  at  du  ved  det  og  er  glad. 

VAARVISE 


O Lys  over  By  og  Land 
og  Lys  hvor  mit  Øje  ser! 

Mit  Hjærte  er  fuldt  af  svulmende  Sang 
og  Suset  fra  Vaarens  Trær! 

Vellugt  bølger  fra  Blomster  og  Skov 
og  bringer  mig  unge  Drømme, 
der  smyger  sig  ind  i Sjæl  og  Sind 
saa  salighedsdrukne  og  ømme. 

Kom  kjæreste  du,  o kom, 

saa  kalder  min  Sjæl  og  mit  Blod! 

Vi  to  skal  drømme  i Dug  og  Sol 
som  Blomster  paa  samme  Rod! 

For  intet  er  skønt  uden  én  som  kan 
vor  inderste  Længsel  dele, 
og  ædlest  den  Trang  naar  vi  svulmer  af  Sang 
om  Sol  og  Duft  og  det  hele! 

O Lys  over  By  og  Land, 
og  Lys  i to  elskende  Sind! 

Vi  følges  ad  gennem  Foraarets  Dag 
og  favnes  af  samme  Vind! 

En  er  vor  Længsel  og  en  vor  Drøm 
skønt  mod  Aften  Skyggerne  rinder. 
Den  Dag  hvis  Lykke  tændtes  for  to 
er  ej  tabt  skønt  Straalerne  svinder. 

NAAR  JEG  ER  TRÆT 


Naar  jeg  er  træt  af  den  travle  Dag 
med  Tramp  og  Skrig  og  hidsigt  Jag, 
hvor  den  ene  træder  den  anden  ned, 
det  er  hos  dig  at  jeg  søger  Fred. 

Naar  Angsten  sænker  sig  over  mit  Sind 
og  i sin  Jærnfavn  mig  spænder  ind, 
og  Tvivlen  øder  min  Evne  og  Tro, 
det  er  hos  dig  at  jeg  søger  Ro. 

Saa  ofte  jeg  glemte  mit  eget  Maal, 
saa  ofte  jeg  tømte  en  bitter  Skaal, 
dit  Hjærtes  Tro  og  din  Haand  saa  lind 
har  hvælvet  en  Kirke  over  mit  Sind. 

Vi  trænger  Andagt  i Tvivlens  Tid 
og  Trøst  af  en  Sjæl  i vor  bitre  Strid. 
Jeg  trykker  din  Haand  og  takker  dig 
at  Troen  og  Haabet  ej  svigtet  mig. 

( 


VOR  TID 


I 

Det  lysner  i Øst  paany  en  ung  og  en  ædel  Dag 
med  Evighedskrans  om  Panden  og  kalder  os  op  af 

Dvalen, 

for  endnu  staar  Jorden  frisk,  trods  Slægternes  tabte  Slag 
og  Stormen  ægger  til  Daad  og  Tinderne  lokker  fra 

Dalen! 


Der  gives  ej  Træthed  og  Ælde,  for  over  os  alle  gaar 
den  evige  Sol  med  Styrke  til  tusinde  nye  Aar, 
og  Drømmen  er  lige  ung  i Dag  som  den  var  i Gaar, 
og  Daaden  er  altid  Maalet  som  højt  over  Nuet  staar! 

Se,  Dagen  har  Bud  til  hvert  Frø  som  drømmer  i 

Jordens  Favn 

hvert  dæmrende  Haab  og  hver  Længsel  som  slumrer 

i Menneskebryster, 

den  peger  paa  Vejen  mod  Lyset  fra  Fortidens  Søgen 

og  Savn 

og  sender  os  Duft  og  Hilsen  fra  Fremtidens  lokkende 

Kyster. 


O,  herligt  at  møde  Solen  og  hilse  den  gryende  Dag! 

O,  herligt  at  lytte  til  Bruset  af  kommende  Tiders  Slag, 
og  mærke  sin  Styrke  svulme  til  Sejr  gennem 

Vaabnenes  Brag, 

og  se  det  nye  staa  op  som  et  Gimle  fra  Fortidens  Vrag! 


II 

Vi  har  kæmpet  med  Storm  og  Bølger  og  faret  fra 

Hav  til  Hav, 

vi  har  hugget  os  Vej  gennem  Bjærge  og  Polnattens 

isnende  Grav, 

vi  har  svunget  os  højt  over  Skyer  og  set  over  By  og  Land, 
dog  saa  vi  ej  Længselens  Grænse  hos  den  stærke 

skabende  Mand. 

Romernes  Magt  ligger  knækket  og  Gosen  er  sunket  i 

Grus, 

Geder  og  Faar  saa  vi  vandre  over  de  mægtiges  Hus, 
Herskernes  Sejr  blev  kun  Minde  i Marmorets  Form 

og  i Sang, 

men  aldrig  saa  vi  dog  Grænsen  for  Menneskets 

skabende  Trang. 


Vor  Sjæl  er  stadig  som  Kimen  der  ind  i det  evige  gror, 
men  aldrig  saa  nogen  dens  Blomst,  hvor  langt  og  højt 

han  end  for. 

Aarhundreder  svinder  som  Skyer  og  Stjerner  falmer 

som  Frø 

og  fødes  paany  som  Græs,  — men  Væksten  kan 

aldrig  dø! 


Af  alle  de  Sejre  vi  vandt,  voksed  endnu  højere  Maal 
af  alle  de  Slag  vi  tabte  blev  blankere  Viljens  Staal, 
for  højt  over  Sejr  og  Tab  staar  den  evige  skabende 

Aand 

der  gav  Ild  til  de  tusinde  Kloder  og  Plads  til  hvert 

Fnug  i sin  Haand. 

III 


Vor  Tid  vil  sejre  paa  Tvivlens  Mørke, 
vor  Tid  vil  rense  det  valne  ud! 

Fra  Døgnets  Hovmod  og  Hjærtets  Tørke 
den  hæver  Blikket  mod  Livets  Gud. 


Den  ved  at  Tanken  maa  synke  svimmel 
hvor  Synet  brister  i smaat  og  stort, 
for  Nattens  Dybder  og  Dagens  Himmel 
er  Drømme  foran  en  lukket  Port. 


Se,  større  end  Tvivlen  og  stærkt  som  Døden 
der  straaler  Haab  og  der  gløder  Tro, 
i mange  Sind,  — der  som  Morgenrøden 
fra  Mulm  til  Lys  bygger  Flammebro. 


Den  knustes  ej  eller  »klædtes  nøgen«, 
trods  Kunst  og  Maskinpropellers  Slag. 
Og  over  Skrydet  og  Skorstensrøgen 
der  skinner  Stjerner  den  Dag  i Dag. 

Vor  Tid  vil  bort  fra  de  bløde  Puder 
hvor  Brunsten  tærer  paa  Marv  og  Blod, 
vor  Tid  vil  Kamp  med  de  »gamle  Guder« 
som  gnaver  Slægternes  sunde  Rod! 


Vor  Tid  vil  Retfærd,  vor  Tid  vil  Renhed, 
og  Tro  og  Styrke,  som  holder  ud. 

Dens  Maal  er  Slægt  som  i ædel  Enhed 
af  Aand  og  Kød  følger  Livets  Bud. 


Er  Vejen  trang  gennem  Tvivl  og  Stumhed, 
vi  tror  paa  Maalet  og  Kampens  Værd. 

Vor  Tid  er  ikke  vor  dovne  Dumhed, 
men  Drømmen  over  vor  travle  Færd! 


87 


VED  HAVET 


Saa  staar  jeg  da  atter  ved  Havet, 
og  end  er  jeg  ung  og  varmt  mit  Blod, 
og  end  kan  jeg  drive  i Drømme 
ad  Maanesølvstrimens  Flod. 

Og  Havet  bærer  sin  Brusen 
ind  til  min  Sjæl  og  ind  i min  Sang, 
saa  friskt  som  jeg  hørte  dets  Bølger 
tone  for  første  Gang! 

Den  samme  evige  Undren, 
den  samme  Higen,  den  samme  Lyst! 
Det  klinger  af  brede  Bølger 
og  Maanesølv  i mit  Bryst. 

Det  bæres  mig  for  at  de  synger 
de  bølger  paa  salten  Sø: 

Saa  længe  dit  Blod  kan  risle 
din  Ungdom  kan  aldrig  dø! 


MAJ 


Hvilken  lysdrukken  Morgen  med  Vind  ifra  Vest! 

Jeg  er  vaagnet  til  Majdagens  straalende  Fest! 

Som  en  Hymne  der  bølger  i Himmelen  ind 
ligger  Havet  i Solskin  og  glitrende  Vind. 

Er  jeg  vaagen  i Dag?  Er  det  Drøm  hvad  jeg  saa, 
denne  Dug,  denne  Blæst,  det  straalende  Blaa? 

Det  har  talt  i min  Sjæl  som  en  tonende  Streng: 

Der  er  Troldom  i Luften,  du  selv  er  en  Dreng! 

Og  du  lytter  fra  Lien  til  Svanernes  Sang, 
til  Solsortens  Jubel  og  Fjældbækkens  Klang, 
medens  Tankerne  gaa  mod  det  bundløse  blaa, 
til  det  Barndommens  Drømland  som  ingen  kan  naa! 

Denne  Sol  er  Guds  Øje  som  ser  paa  dig  ned 
saa  du  svimler  af  undrende  Lykke  og  Fred, 
og  den  Jord  er  et  Eden  som  aldrig  blev  tabt, 
det  er  ungt,  det  er  skønt  alt  som  Herren  har  skabt! 

# 

Nej,  jeg  vaager  i Dag!  Denne  Verden  er  min 
med  sit  vekslende  Spil  mellem  Byger  og  Skin. 

Selv  i Vinter  og  Høst,  hvor  end  Vejene  gaar, 
er  mit  Hjærte  dog  fuldt  af  den  majgyldne  Vaar! 

SKAGENSTEMNING 


De  stille  Augustaftner 
naar  unge  Stjerner  fødes 
og  Havet  svinder  i dunkelrød  Dis 
hvor  Dagen  og  Skumringen  mødes, 

Da  fandt  jeg  Skagen  skønnest, 
da  skjalv  gennem  Aftenfreden 
den  dybeste  Drøm  og  Længsel 
som  drager  mod  Evigheden. 

De  stille  Augustaftner  . . . 

Det  er  som  naar  Tonerne  dør 
at  drømme  sig  ind  i et  Æventyrland, 
som  ingen  har  skuet  før. 

DRACHMANNS  GRAV 


Der  ligger  en  Grav  ved  det  lysende  Hav 
der  stedtes  en  Digter  til  Hvile, 
en  farende  Sanger,  en  Viking  vild 
som  vandred  Tusinde  Mile. 

Men  hvor  han  vandred  og  hvor  han  stod 
klang  Sangen  fra  Harpestrengen, 
som  Stormens  Susen  og  Bølgens  Brus 
og  Bækkens  Rislen  i Engen, 

De  lokked  fjernt  og  de  lokked  nær 
de  friske  frejdige  Sange, 
og  endnu  toner  langs  Danmarks  Kyst 
de  sælsomme  Havmands  Klange. 

De  nynnes  af  gammel  og  synges  af  ung, 
de  gløder  i Tusinde  Bryster, 
og  bølger  af  vekslende  Byger  og  Sol 
som  Havet  ved  Danmarks  Kyster. 

Med  Glød  fra  den  Race  som  gav  ham  hans  Land 
og  Genlyd  af  Eddaens  Vælde, 
saa  længe  de  synges  de  Sange  han  kvad 
kan  Danmark  ej  dø  af  Ælde. 

De  vækker  de  djærve  med  Vaarens  Røst 
at  værne  om  Landets  Hæder, 
og  døver  som  Torden  det  klynkende  Kor 
som  kagler  paa  Gader  og  Stræder! 


* 


Paa  Grenen  kneiser  en  Kæmpehøj, 
Havmaagerne  flyver  derover, 
og  Skyerne  drage  som  Drømme  forbi 
hvor  Digterhøvdingen  sover. 

Og  Blæsten  kommer  med  Favnen  fuld 
af  Havduft,  — og  naar  den  er  fløjen, 
Marehalmstotterne  suser  dens  Sang 
og  hvisker  den  sagte  til  Højen. 

Der  lytter  Barden  til  Blæstens  Sang 
og  Bruset  fra  tvende  Have. 

Mens  Dagene  gaar,  som  et  Strandværn  den  staar 
den  stolteste  af  Danmarks  Grave. 

HVORNAAR? 


Hvornaar  ender  den  Strid  og  naar  finder  jeg  Fred 
og  det  frelsende  Ord? 

Er  jeg  dømt  til  at  vandre  med  vaklende  Fjed 
over  vejløs  Jord? 

Enten  stærk  i mit  Haab,  som  i Herskerstol  sat, 
eller  veg  som  et  Siv, 
med  Hjærtet  delt  mellem  Dag  og  Nat, 
mellem  Død  og  Liv. 


SE  DISSE  GYLDNE  SKYER! 


Se,  disse  gyldne  Skyer  over  øde  Hav, 
det  er  som  Dybets  Drømme 
vælded  op  fra  Glemsels  Grav 
og  gløded  som  en  Bøn  til  Gud, 
i Purpur  Skrud, 
saa  brændende  og  ømme! 

Saa  spejlglat  ligger  Havet  som  en  Sjæl,  hvis  Fred 
for  Synd  og  Anger  købt  er  som  et  Naadens  Svar 
fra  ham  hvis  Godhed  er  vor  Trøst  i Evighed, 
som  er  og  var  . . . 

Og  Himlen  lyser  over  det  i solklar  Salighed. 

7 


O,  hellig  denne  Stund!  Fra  Himmel  Land  og  Hav 
jeg  hører  Toner  stige  som  et  Orgelkor: 

Lovsynger  ham  som  Livets  ædle  Gave  gav,  — 
den  Gud  er  stor! 


JEG  SØGER  DIG  — 


Jeg  søger  dig  som  oprejst  staar  i Dagens  Storm  og  Strid, 
som  stolt  og  ædel  Riddersmand! 

Jeg  søger  dig  som  trodsed  Livets  Had  og  Nag  og  Nid 
og  svimled  ej  paa  Lidenskabers  Afgrundsrand, 
som  øjned  Maalet  over  denne  travle  mørke  Tid, 
og  troed  paa  det  som  en  ædel  Riddersmand! 


Jeg  søger  dig  som  elsker  det  som  opad  gror 
og  aldrig  bredte  Skygge  over  Næstens  Haab, 
en  Stridsmand  djærv,  som  selv  i Fjenden  finder  Rror 
og  hører  milde  Stemmer  gennem  Kampens  Raab, 
som  hundred  Gange  skuffet,  hundred  Gange  tror, 
med  Hjærtet  rent  og  adlet  gennem  Smærtens  Daab. 

7* 


Jeg  søger  dig!  — Selv  er  jeg  vejløs  Vandringsmand 
som  vandred  altfor  tidt  i Blinde,  men  jeg  tror 
paa  Solland  bag  ved  sorte  Skyers  Uvejrsrand, 
hvor  Sandhed  har  sin  Trone  og  hvor  Retfærd  bor. 
Mit  Hjærtes  Drøm  er  Drømmen  om  det  Land 
og  Dagen  naar  jeg  tør  dig  møde  som  en  Bror! 

EPIGRAMMATISKT 


I 

Mod  Formens  Klarhed  higer  hver  en  ædel  Aand, 
og  enkelt  var  alt  stort  og  skønt,  hvorhen  du  ser. 

Og  større  et  lille  Vers  fra  Goethes  høje  Haand 
end  Hundred  Digte  af  Mallarme  og  Baudelaire! 

II 

Jeg  vilde  gerne  elske  og  ikke  dømme, 
men  ofte  naar  jeg  følger  Døgnets  Strømme, 
jeg  takker  rørt  den  gode  Guddomsmagt 
som  gav  mig  Raad  til  Smil  og  tavs  Foragt. 

III 

I Luften  jubled  Lærken:  »Op  mod  Friheden  og  Flammen!« 
»Det  er  hørt!«  kvækked  Ænderne  som  plasked  i 

Dammen. 

IV 


Spurvene  kvidrer  i Kor 
og  sidder  i Flok  paa  Grene. 

Hvor  vidt  end  i Verden  du  for 
du  vil  kun  se  Ørnen  ene! 

V 

Lad  Trællen  prale  af  sin  Magt  og  Ære, 
dog  ingen  Fri  i Trællens  Sted  vil  være! 

Og  heller  Nederlagets  Sorg  og  Savn 
end  Sejr  der  købes  for  et  Trællenavn! 

VI 

Liv  uden  Digt 
er  en  Dag  uden  Lys! 

Men  spørg  Muldvarpen, 
og  den  vil  svare  dig: 

Hvem  kan  det  nytte? 

DEN  GAMLE  HISTORIE 


Der  voksed  en  Dreng  ved  det  vide  Hav 
i en  Hytte  af  Straa, 

hans  Haar  var  lyst,  hans  Hud  som  Rav, 
hans  Øjne  blaa. 

Han  drømte  til  Bølgernes  Sus  og  Sang 
og  Stormens  Lyd, 
om  fjerne  Haller  med  Harpeklang 
og  himmelsk  Fryd. 

Og  Kvældens  Stjerner  bygged  Bro 
til  Drømmens  Slot,  — 
der  vented  en  Kongsdatter  væn  og  tro 
sin  vordende  Drot. 

Fra  gylden  Vest  fløj  Brisen  med  Bud 
til  hans  barske  Strand: 

Det  er  dig  hun  venter,  kom  ud,  kom  ud, 
hvis  du  er  en  Mand! 

Bølgerne  gentog  Brisens  Ord: 
kom  med,  kom  med! 

Da  gik  han  hen  til  sin  gamle  Mor: 

Jeg  maa  af  Sted! 

Og  Moderen  græd  da  han  gik  af  Sted: 
Dig  vogte  Gud, 

for  højere  Smykke  er  Hjærtefred 
end  Herskerskrud! 

Hun  vented  Dage  og  vented  Aar 
med  vagtsomt  Sind, 
og  sang  om  Fjældet  der  fastere  staar 
end  den  falske  Vind. 

Saa  kom  han  en  Dag  i dyster  Høst 
med  Regn  og  Slud, 

hans  Haar  var  graat  og  hul  hans  Røst 
og  Pjalter  hans  Skrud. 

Men  rank  han  hilste:  Dig  glæde  Gud! 
Hun  svared  igen: 

Du  kommer  vel  med  din  Kongeskrud, 
men  hvor  er  den? 


Vel  var  min  Skrud  en  Sky  der  svandt 
og  kun  Skum  min  Brud, 
men  et  jeg  fandt  og  for  evigt  vandt: 
jeg  sejled  ud! 


Du  fandt  din  Trøst  da  du  trofast  stred 
hos  Arnens  Ild. 

Men  jeg  var  skabt  til  at  finde  Fred 
ved  at  fare  vild. 

OG  VI  KAN  VANDRE  — 


Og  vi  kan  vandre  Verden  rundt  omkring 
af  Videtrang, 

dog  alt  vi  vandt  er  Viden  om  de  Ting, 
som  var  en  Gang. 

Og  vi  kan  leve  Livet  i en  Rus 
fra  Vaar  til  Høst, 

dog  Hvilen  i vor  egen  Moders  Hus 
er  al  vor  Trøst. 

Saa  dybe  Bølger  har  ej  noget  Hav 
som  Hjærteblod. 

Ve  den  som  ikke  vandt  sig  Ret  til  Grav 
hvor  Vuggen  stod. 

GLEMSEL 


Saa  stig  min  Sjæl  op  til  de  Bjærge  blaa, 

hvor  Barndomsdrømmen  kyssed  først  din  Pande 

og  vied  dig  til  Sangens  Fryd  og  Sorg. 

Søg  der  at  naa 
den  Evighed, 
den  Hjærtefred 

som  andre  Steder  ikke  var  at  faa. 

Vend  atter  hjem  til  disse  Drømmelande 
hvor  du  var  Prins  i Haabets  Kongeborg. 

Du  søgte  langt  og  fandt  kun  ringe  Fryd 
og  fremmed  var  din  Tone  blandt  de  mange. 

Det  Pust  fra  Nord  i dine  Drømme  og  Sange 
har  dyster  Lyd, 

for  dem  som  elsker  Sødme  og  Solskinsklange. 
Der  toner  intet  Ekko  mod  din  Røst 
og  ingen  Brodersjæl  dig  byder  Favn, 
der  er  din  Løn  og  al  din  Trøst 
et  ensomt  Navn, 

og  gaar  du  er  det  uden  nogens  Savn. 

Men  der  hvor  dine  Ungdoms  Bjærge  blaaner 
er  bedre  Trøst  end  her  i Mængdens  Skove. 

Er  træt  din  Fod 

du  finder  der  den  Glemsel  du  forlod, 
den  reder  dig  en  Seng  hvor  du  kan  sove. 

Der  kan  du  glemme  hver  en  Sten  som  stødte, 
din  Stoddervandrings  Nederlag  og  Sorg, 
og  drømme  at  du  er  den  herskerfødte 
i Æventyrets  gyldne  Kongeborg. 


JONAS  GUDLAUGSSON 

SOLRUN  OG  HENDES  BEJLERE 

Fortælling  fra  Island.  Pris:  2 Kr.  50  Øre. 

Theodor  Caspari  i „Aftenposten* , Kristiania.  — „Sin  styrke  har  forfatteren 
her,  som  i sine  digtsamlinger,  i naturskildringen.  . . . Men  ogsaa  i folkelivs- 
skildringer naar  han  i denne  bog  højt." 

„ Ørebladet ".  — „Ogsaa  som  Fortæller  viser  den  unge  Forfatter  sig  at  eje 
meget  betydelige  Evner  . . . Ved  „Solrun  og  hendes  Bejlere"  har  GuSlaugs- 
son  bekræftet,  at  han  ubetinget  er  en  af  Islands  første  Forfattere  i vor  Tid." 

„ Politiken — „En  lødig  Bog  er  Hr.  Jonas  GuSlaugssons  Fortælling  om 
„Solrun  og  hendes  Bejlere".  Denne  unge  islandske  Forfatter,  der  hidtil  har 
været  kendt  væsentlig  som  en  talentfuld  Lyriker,  viser  sig  i den  foreliggende 
lille  Roman  som  en  myndig  og  moden  Behersker  af  den  danske  Prosa.  . . . 
I al  deres  Knaphed  er  de  Billeder  af  islandsk  Natur,  som  danner  Baggrunden 
for  den  fængslende  Handling,  henrivende  friske." 

Sophus  Michaélis  i „København* . „Jonas  GuSlaugssons  Fortælling  er  en 
Bygdehistorie  om  Elskov  og  Skinsyge,  Overtro  og  Had,  primitive  og  usam- 
mensatte Følelser,  der  paa  denne  Baggrund  af  skøn  og  stor  Natur  virker  som 
duftende  vilde  Fjeldblomster.  Bogen  er  helt  igennem  fyldt  af  frisk  og  poetisk 
Stemning." 

„ Kristeligt  Dagblad*.  — „Jonas  GuSlaugsson  er  Islænding.  Han  elsker  sin 
øde  Fødeø  og  skriver  smukt  og  alvorligt  om  det  Liv,  der  leves  deroppe.  Der 
er  Flugt  i hans  Skildringer,  og  han  er  i Besiddelse  af  den  Kunst  med  faa 
Sætninger  at  kunne  male  et  Landskab  frem. 

Den  Kamp,  der  skjult  kæmpes  i Menneskesjæle,  naar  Hadet  har  faaet 
Overhaand,  den  Kamp  skildrer  Forfatteren  mesterligt." 

„Berlingske  Tidende “.  — „Selv  om  der  i Beretningen  er  ikke  saa  lidt  af 
Eventyrets  og  Sagaens  elementære  Kraft  og  Fantasirigdom,  ligger  Skønheden 
ved  GuSlaugssons  Bog  først  og  fremmest  i Indramningen.  Kun  det  inderste 
Samliv  og  den  dybeste  Fortrolighed  med  Naturen,  han  skildrer,  og  kun  et 
indgaaende  Kendskab  til  denne  islandske  Almues  Sjæleliv,  vil  gøre  det  mu- 
ligt for  en  Forfatter  paa  saa  begrænset  en  Plads  at  tegne  et  helt  Stykke  Is- 
land. ...  Og  af  dette  Folks  Færden,  saa  lidet  forskelligt  fra  Sagatidens,  giver 
GuSlaugssons  Bog  Billeder  saa  livfulde  i Farven,  saa  ægte  i Tonen,  at  en- 
hver hernede,  som  interesserer  sig  for  Islands  Folk  og  Islands  Natur  — og 
deres  Tal  er  i stadig  Stigen  — vil  modtage  dem  med  Glæde." 


„Aftenposten* . — „Forfatteren  har  fortrinlige  Iagttagelsesevner,  og  han 
formaar  at  skildre  de  Mennesker,  han  drager  frem,  med  stor  Skarphed  . . . 

Ikke  alene  Fortællingen  vil  fængsle,  men  ogsaa  de  udmærkede  Skildringer 
af  Livet,  Folket  og  Naturen  fra  Island,  de  smukke  Naturstemninger  paa  Som- 
mertiden, den  alt  beherskende  Uhygge,  der  kan  hvile  over  det  øde  Land  ved 
Vintertid.  . . . Det  er  i det  hele  taget  en  Bog  om  Island  og  Islændere,  som 
er  værd  at  læse.** 

„Tiden*.  — „En  prægtig  Bog,  og  en  Bog  som  man  kun  kan  ønske  udbredt 
saa  meget  som  muligt.  Den  er  spændende,  den  er  frisk  og  ejendommelig; 
smukkere  Prøve  paa,  hvad  Islands  unge  Forfattere  formaar,  kan  man  ikke 
forlange.  ** 


VIDDERNES  POESI 

Digte.  Pris:  2 Kr.  50  Øre. 

Erik  Lie  i „ Norske  Intelligenssedler* . — „Midt  i vor  slappe,  bleke  Karl- 
Johanslyrik  er  det  forfriskende  at  møte  en  digtsamling  som  „Viddernes  Poesi** 
....  Det  er  sterke,  tonende  vers  som  gir  uttryk  for  fædrelandssind  og  læng- 
sel mot  national  genrejsning.  GuSlaugsson  er  en  digter  som  har  stof  i sig 
til  at  bli  en  nationens  folkesanger.  Han  minder  i mangt  og  meget  om  ingen 
mindre  end  Per  Sivle**. 

Theodor  Caspari  i „Aftenposten* . — „Man  skal  ikke  have  læst  langt  i 
denne  digtsamling,  før  man  er  paa  det  rene  med,  at  den  unge  forfatter  er  en 
lyriker  af  rang  ....  Lige  gode  udtryk  finder  han  for  vinterdagens  frosne 
stilhed  som  for  vaarbruddets  stormende  uro  ....  Og  lige  varmt  synger  den 
islandske  skald  til  sit  folks  og  fædrelands,  til  Erik  den  rødes  og  Lejf  den 
lykkeliges  pris  og  haaber  i fremtiden  paa  et  samlet  og  enigt  Norden  .... 
Hans  friske  og  mandige  lyrik  vil  nok  skaffe  ham  venner  her  hjemme  i Norge.** 

J.  C.  i Berlingske  Tidende*.  — „Den  unge  islandske  Skjald  har  allerede 
forud  udsendt  en  Digtsamling  (Sange  fra  Nord  havet),  og  i den  nye  finder 
man  den  samme  Kærlighed  til  Atlanterhavets  kolde  og  brusende  Bølger,  der 
brydes  mod  hans  Hjemlands  Kyster,  som  i hin  og  den  samme  Længsel  efter 
de  store  Fjeldvidders  frostklare  Ensomhed  ....  Beundringsværdig  er  i og 
for  sig  hans  Herredømme  over  det  danske  Sprog  . . . .“ 

Sophus  Michaélis  i „ København *.  — »Det  er  beundringsværdigt,  saa  godt 
han  har  tilegnet  sig  Tone  og  Udtryksform  i dansk  Lyrik.  Han  digter  som 
paa  sit  Modersmaal,  og  Sangens  Gave  er  ham  medfødt  ....  Han  magter 
baade  løftet  og  baarne  Klange,  har  et  sundt  og  naturfriskt  Stemningsliv  og 
finder  ogsaa  erotisk  fine  og  inderlige  Anslag. “ 


Qvidam  Qyidamsson  i „ Goteborg  Handels-  och  Sjofartstidning* . — „ . . Man 
behofde  icke  låsa  lange,  forran  det  stod  klart,  at  Island  hår  hadde  fått  en 
skald  vål  vård  at  stålla  stora  forhoppningar  till  . . . . att  han  er  en  skald 
med  stora  utvecklingsmojligheter  behofver  man  icke  et  ogonblick  tvifla  på.  . ." 


SANGE  FRA  NORDHAVET 

Islandske  Digte.  Pris:  1 Kr.  80  Øre. 

„ Nationaltidende ".  — „Man  behøver  ikke  at  have  læst  mange  af  Jonas 
GuSlaugssons  „Sange  fra  Nordhavet"  for  at  være  paa  det  rene  med,  at  man 
her  staar  overfor  en  lyrisk  Begavelse  af  Rang  . . . 

Hans  smukke  „Sange  fra  Nordhavet"  vil  kunne  nydes  overalt,  hvor  der 
er  Sangbund  for  nordisk  Lyrik". 

G.  C.  i „Ekstrabladet*1 . — „Siden  Marinus  Schneider  udgav  „Foraar  mel- 
lem Mure",  er  der  ikke  paa  dansk  fremkommen  en  saa  smuk  Førstesamling 
Vers,  som  GuSlaugssons  „Sange  fra  Nordhavet"." 

C.  J.  H.  i „ Morgenbladet ".  — „Hans  Tone  er  ung  og  frisk  og  mandig.  . . 
Selv  om  den  foreliggende  lille  Digtsamling  kanske  ikke  giver  et  helt  Udtryk 
for  Gu&laugssons  Evner,  gør  den  allikevel  forstaaelig  en  Udtalelse  som  Bi- 
skop Bjarnasons:  „Jeg  er  tilbøjelig  til  at  tro  at  Jonas  Guftlaugsson  engang 
vil  bli  regnet  blandt  vore  allerstørste  Digtere."" 

„Trondhjems  Adresseavis ".  — „Jonas  GuSlaugsson  er  islænding.  Han  syn- 
ger om  det  land  og  folk  som  har  født  og  fostret  ham,  med  en  inderlighetens 
glød  og  en  friskhet  og  fylde  som  virker  næsten  betagende.  Hvad  enten  man 
ser  hen  til  stemningens  fylde  eller  ideernes  rigdom  og  dristige  flugt  i hans 
formfulde  digte,  saa  maa  man  medgi  at  han  overalt  yder  noget  der  ligger  be- 
tydeligt over  det  almindelige". 

Helge  Rode  i „Illustreret  Tidende “.  — „Fjeld  og  Hav,  Ørn  og  Falk  er  i 
disse  Vers,  den  vilde  Svane  flyver  højt  oppe,  „med  de  dybe  Herskerøjne" 
....  Andre  Digte  er  der  i hans  Samling,  som  er  betydeligere  i deres  men- 
neskelige Indhold;  men  det  er  den  unge,  friske  islandske  Natur,  der  baade 
er  Baggrunden  for  dem  og  ligesom  selve  Luften  i dem". 

Valdemar  Rørdam  i „København* . — „„Thingvellir"  er  et  mægtigt  Gen- 
færdskvad, Islands  Klagesang,  sunget,  saa  ogsaa  vi  Danske  maa  lytte  og  for- 
staa.  Men  der  er  mange  Digte  af  en  lignende  Skønhed,  som  den  stormfulde 
Skyhimmel.  Denne  Islænder  er  en  Mand  og  Kunstner,  kultiveret,  men  uskadt 
frisk  og  haard;  den  Slags  har  ogsaa  vi  Brug  for". 

